“เกศรา” ให้เวลา “ธรรศพลฐ์” แจงกรณีขายหุ้น AAV ย้ำต้องเป็นข้อมูลถูกต้อง-เป็นจริง
"เกศรา" เผยให้เวลาผู้บริหาร AAV ชี้แจงกรณีขายหุ้นถึง 20 มิ.ย.นี้ ย้ำต้องเป็นข้อมูลถูกต้อง-เป็นจริง
17 มิ.ย. 2559

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลท.ได้สอบถามไปยังผู้บริหารของ บริษัท เอเชีย เอวิเอชั่น จำกัด (มหาชน) หรือ AAV กรณีการขายหุ้นของผู้ถือหุ้นใหญ่ และได้ให้โอกาสผู้มีอำนาจของบริษัทในการให้ข้อมูล ซึ่งตลท.จะให้เวลาในการให้ผู้บริหารมาชี้แจงตามสมควร โดยการชี้แจงต้องเป็นข้อมูลที่ถูกต้องและเป็นจริงด้วย 
อนึ่งวานนี้ (16 มิ.ย.) ตลท.ขอให้ AAV ชี้แจงเพิ่มเติมกรณีผู้ถือหุ้นใหญ่ขายหุ้น เนื่องจากนายธรรศพลฐ์ แบเลเว็ลด์ ซึ่งเป็นผู้ถือหุ้นใหญ่และเป็นผู้เข้าทำรายการดังกล่าวย่อมทราบถึงข้อเท็จจริงในเรื่องนี้ ในขณะเดียวกันนายธรรศพลฐ์ ก็มีฐานะเป็นประธานเจ้าหน้าที่บริหารและกรรมการของ AAV ด้วย ดังนั้น เพื่อให้ผู้ลงทุนได้ทราบข้อเท็จจริงในเรื่องดังกล่าวและมั่นใจได้ว่าข้อมูลที่ AAV ได้เปิดเผยแก่ผู้ลงทุนนั้น มีความถูกต้องและครบถ้วนตลาดหลักทรัพย์ฯ จึงขอให้ AAV ดำเนินการให้ประธานเจ้าหน้าที่บริหารของบริษัทชี้แจงเหตุผลที่ไม่ดำเนินการให้ข้อมูลที่ถูกต้องและครบถ้วนต่อบริษัท ทั้งนี้ขอให้บริษัทเปิดเผยข้อมูลดังกล่าวแก่ผู้ลงทุนได้ทราบผ่านระบบเผยแพร่ของตลาดหลักทรัพย์ฯ ภายในวันที่ 20 มิถุนายน 2559